**МОТИВИ**

за приемане на Наредба за изменение и допълнение на Наредба за условията, реда и критериите за финансово подпомагане на спортните клубове и разпределение на средствата между спортните клубове по вид спорт в община Габрово

С Решение №19/22.02.2018г. на Общински съвет Габрово е приета Наредба за условията, реда и критериите за финансово подпомагане на спортните клубове и разпределение на средствата между спортните клубове по вид спорт в община Габрово.

В периода на действие на нормативния акт се установи, че регламентираните в него ред и условия за получаване на финансови средства предназначени за подпомагане на спортните клубове биха могли да се оптимизират и променят. Отделно от това в наредбата съществуват изисквания за представяне на документи, с които Община Габрово следва да получи по служебен път или чрез съответна справка в публични регистри.

Към настоящия момент Наредбата предвижда заявяването и изплащането на средства от бюджета на Община Габрово за финансово подпомагане да става едва след извършване на съответните допустими разходи. Това безспорно създава затруднение за спортните клубове, чието финансиране става приоритетно от членски внос, а от друга страна същетвуващото ограничението по отношение на видовете допустими разходи създава допълнителна пречка за дейността им.

С въведените ограничителни мерки по време на обявеното извънредното положение в страната ситуацията с финансовите затруднения на спортните клубове се задълбочава, тъй като те не функционираха значителен период от време и съответно не получаваха постъпления от членски внос.

Предстои цялостна промяна на Наредбата, но до нейната подготовка и приемане, считаме, че предложените промени са належащи, биха подобрили функционирането на спортните клубове, създадали за тях една финансова сигурност и независимост, което е основна цел на настоящия проект. Стремежът е с приемането на измененията и допълненията на Наредбата да се създадат тези гаранции, които ще подобрят спортната среда в общината и възможностите за упражняване на масов спорт.

 Цел на новата уредба е и да се преодолеят противоречията по отношение изискуемите документи от спортните клубове в процедурата по заявяване на искането за финансиране и изплащане на средства, и да се постигне съответствие с приложимите нормативни актове.

 Като резултат се очаква измененията и допълненията на Наредба за условията, реда и критериите за финансово подпомагане на спортните клубове и разпределение на средствата между спортните клубове по вид спорт в община Габрово да доведат до оптимизация на процедурите, създаване на допълнителни възможности за спортните клубове и повишаване на ефективността на спортно-състезателната им дейност.

Прилагането на Наредбата няма да е свързано с изразходване на допълнителни финансови средства от бюджета на Общината, както и с ангажиране на допълнителни човешки ресурси.

Предлаганият проект на Наредба е съобразен с разпоредбите на европейските директиви и регламенти, съответства на основните нормативени актове – ЗМСМА и ЗФВС, както и със специалните изисквания на ЗНА.

Срокът за представяне на становища и предложения по проекта на Наредба е 14 дни в съответствие с изискванията на чл. 26, ал. 4 от Закона за нормативните актове.

Съображенията за определяне на съкратен срок за обществено обсъждане са следните:

1. С предлаганите нормативни промени се въвеждат единствено облекчения и положителна промяна в правната сфера на заинтересованите, с оглед оптимизация на процедурите по заявяване, изплащане и отчитане на средствата, определени в бюджета на Община Габрово и предназначени за финансово подпомагане на спортните клубове.

2. При провеждане на обществената консултация в съкратен срок, ще се създаде възможност Наредбата за изменение и допълнение на Наредба за условията, реда и критериите за финансово подпомагане на спортните клубове и разпределение на средствата между спортните клубове по вид спорт в община Габрово да бъде внесена за обсъждане и евентуално приета от Общински съвет Габрово още през месец юли 2020 година, а предстоящото до края на настоящата календарна годината финансово подпомагане на спортните клубове да стане по една бърза и облекчена процедура, която да осигури нормалното им функциониране и участие в спортно-състезателна дейност.